《题江山小影屏风》
明代·蓝智

幕府青春好，中郎画笔精。水疑沧海阔，山似武夷清。

玉气通玄圃，霞标散赤城。桃源深处入，松籁静中生。

浦绿思捐佩，江清拟濯缨。鸥边分野艇，鹤下辨柴荆。

树色依屏浅，薇香点墨轻。忽看茆屋趣，好听采樵声。

拄笏迎朝爽，钩帘对晚晴。径无豺虎迹，庭有凤凰鸣。

回首蓝田隔，何时草阁成。江湖犹在眼，丘壑正含情。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。